text: 30-årig mand stukket ned 
  30 juli 2017 kl. 08.38
  En 30-årig mand fra Oksbøl blev natten til søndag stukket ned i Varde. Manden blev kørt direkte på operationsbordet. 
  Et sammenstød mellem to mænd udviklede sig natten til søndag til et knivstikkeri i Varde.
  - Der var et sammenstød mellem en 29-årig mand og en 30-årig mand på torvet. De endte i Vestergade, hvor en tredje mand sluttede sig til sammenstødet. Han havde en kniv med, siger vagtchef Bjørn Pedersen, Syd- og Sønderjyllands Politi, til TV SYD.  
  Det var en 30-årig mand fra Oksbøl, der blev stukket ned af en 23-årig mand fra Varde. Manden blev stukket i armen tæt på blodåren og blev kørt direkte til sygehuset i Kolding.
  - Han måtte direkte på operationsbordet, og det var en alvorlig tilskadekomst. Jeg ved endnu ikke, hvordan manden har det, siger vagtchefen.
  Den 23-årige og den 29-årige mand blev begge anholdt. Den 23-årige, der førte kniven, er ved et grundlovsforhør søndag eftermiddag blevet varetægtsfængslet i 14 dage. 
  Natten til søndag har politiet været kaldt ud til flere voldssager i Varde. 
  Politiet oplyser søndag eftermiddag, at den 30-årige mands tilstand er stabil.
  